
Бүген Габдулла Кариев исемендәге Казан татар дәүләт яшь тамашачы театрының яңа бинасы ачылды. Тантаналы чарада Татарстан Республикасы Президенты Рөстәм Миңнеханов катнашты һәм театр бинасының ничек җиһазлануы белән танышты.

Рөстәм Миңнехановны ТР Президенты Аппараты җитәкчесе Әсгать Сәфәров, ТР вице-премьеры Ләйлә Фазлыева һәм башка рәсми затлар озата йөрде.

"Театр коллективының эшләргә теләге бик зур. Шуңа күрә аларга иҗат уңышлары телим. Театр булмаса телне саклап калып булмый. Хәзер спектаклләргә яшьләрне җәлеп итәргә кирәк", - диде Рөстәм Миңнеханов.

Театр директоры Мансур Ярмиев бина озак еллар һәм нәтиҗәле хезмәт итсен дигән теләкләрен җиткерде. "Заманча бина җылы, якты, иркен. Яңа театр бинасы чын сәнгать бишеге булсын һәм яшь буынга мәдәни кыйммәтләрне түкми-чәчми җиткерсен. Бу көнне зарыгып көттек, шатлыктан күңел тула. Бу эштә ярдәм иткән оешмаларга бик зур рәхмәтебезне җиткерәбез", - диде ул.

Театрның баш режиссеры Ренат Әюпов Рөстәм Миңнехановка йомшак куян бүләк итте. "Безнең ачылышны аеруча зарыгып балалар көтте. Бу аларның бүләге", - диде ул.

Театр коллективы яңа сәхнәдә “Куян Эдвардның гаҗәеп сәяхәте” спектаклен куйды.

Искәртеп үтәбез, театрның баш режиссеры Ренат Әюпов сәхнәләштергән “Куян Эдвардның гаҗәеп сәяхәте” спектакле “Иң яхшы балалар спектакле” номинациясе буенча “Тантана” республика театр премиясенә ия булды.
Рөстәм Миңнеханов Габдулла Кариев исемендәге Казан татар дәүләт яшь тамашачы театрының яңа бинасында булды